Bonifacius etc:a venerabili fratri .. episcopo Tudensi et dilectis filijs .. preposito Scarensis ac .. archidiacono Vpsalensis ecclesiarum salutem etc:a. Vite ac morum honestas aliaque laudabilia probitatis et uirtutum merita, super quibus apud nos dilectus filius Regnerus Swenonis, rector parrochialis ecclesie in Egheruppe Aboensis diocesis, fidedigno commendatur testimonio, nos inducunt, ut sibi reddamur ad gratiam liberales. Exhibita siquidem nobis nuper pro parte dicti Regneri petitio continebat, quod, olim parrochiali ecclesia opidi Wyburgensis dicte diocesis, quam quondam Petrus, ultimus ipsius ecclesie rector, dum uiueret obtinebat, per ipsius Petri obitum, qui extra Romanam curiam diem clausit extremum, uacante, carissima in Christo filia nostra Margareta, Dacie et Swecie regina illustris, uera patrona ipsius ecclesie opidi predicti et existens in pacifica possessione uel quasi iuris presentandi rectorem ad eadem ecclesiam opidi predicti ac prouide aduertens, quod dicta ecclesia in Egheruppe sita esset in fine regni sui Swecie ac consisteret prope perfidas et infideles nationes et presertim contigua foret Ruthenis scismaticis ad distantiam unius miliaris aut circa in loco etiam non munito sed campestri, in quo ipse Regnerus timore infidelium seu scismaticorum predictorum, qui ut frequenter christianis conuicinis bella mouent ac uehementer persecuntur eosdem, apud ipsam ecclesiam in Egheruppe personalem residentiam non facere posset, et propterea ipse Regnerus ad hoc, quod utrique ecclesie predicte utilius preesse posset, deside[ra]bat in eodem opido pro tempore commorari, eundem Regnerum ad eandem ecclesiam opidi predicti sic uacantem venerabili fratri nostro episcopo Aboensi in rectorem ipsius ecclesie eiusdem opidi infra tempus legitimum presentauit. Cum autem, sicut accepimus, predicta ecclesia opidi prefati adhuc, ut prefertur, uacare noscatur, nos uolentes eidem Regnero premissorum meritorum suorum intuitu necnon consideratione predicte regine etiam uere patrone eiusdem ecclesie in Egheruppe pro eodem Regnero dilecto capellano et consiliario suo et presertim pro confortatione christifidelium sub dictione predicte regine in confinibus illis commorantium nobis super hoc humiliter supplicantis gratiam facere specialem, discretioni uestre per apostolica scripta mandamus, quatenus uos uel duo aut unus vestrum per uos uel alium seu alios eandem ecclesiam opidi predicti, cuius fructus, redditus et prouentus uiginti florenorum auri secundum communem extimationem ualorem annuum, ut ipse Regnerus asserit, non excedunt, ….. cum omnibus iuribus et pertinentijs suis eidem Regnero auctoritate nostra conferre et assignare curetis, …. non obstantibus ….. , quod idem Regnerus, ut asseritur, predictam ecclesiam in Egheruppe, cuius fructus, redditus et prouentus triginta marcharum argenti puri secundum predictam extimationem ualorem annuum non excedunt, et auctoritate quarundam litterarum nostrarum canonicatus sub expectationibus prebendarum Vpsalensis et Aboensis ecclesiarum noscitur obtinere. Nos enim cum prefato Regnero, ut eandem ecclesiam opidi predicti, si ea sibi uigore presentium conferatur, recipere ac cum eadem ecclesia in Egheruppe, quoad uixerit, insimul retinere necnon alteram earum per ydoneum presbiterum, de quo sibi uidebitur seu quem ad hoc duxerit eligendum, regi facere, ad hoc predicti episcopi consensu seu licentia minime petitis, libere et licite ualeat, generalis concilij et quibuscunque alijs constitutionibus apostolicis contrarijs nequaquam obstantibus, de uberioris dono gratie auctoritate predicta tenore presentium dispensamus, prouiso quod parrochiales ecclesie predicte debitis non fraudentur obsequijs et animarum cura in eis nullatenus negligatur ….. Datum Rome apud Sanctum Petrum quintodecimo kalendas julij anno quartodecimo*. Jac. l. de Teramo.